
UMJESTO UVODA 


Ovi zbijeni redci koji slijede imaju samo jednu svrhu: 
istaći glavne događaje u životu i najistaknutije crte u o- 
sobi hrvatskoga kardinala Alojzija Stepinca, koji se pred 
deset godina otselio u vječnost. Iz djela koja je učinio 
raspoznat ćemo crte njegova značaja. Neka stoga djela 
govore za njega. Njegove izjave i izjave drugih o njemu 
ograničit ćemo u ovom prikazu na najmanje razmjere. 
U knjižici o Stepincu na engleskom jeziku koja izlazi 
skupa s ovom dali smo riječ mnogim ne-Hrvatima, iz 
čitava svijeta, koji su svjedočili za Njega. Tko želi da ta 
vrijedna svjedočanstva upozna, neka ih čita u spomenu- 
toj knjižici pod naslovom Aloysius Cardinal Stepinac — 
A Spiritual Portrait. 

Spomen na deset-godišnjicu njegove svetačke smrti ko- 
ji ćemo održati diljem Sjedinjenih Država i Kanade na 
10. veljače 1970. ne smije proći brzo u zaborav kao i to- 
liki spomeni i proslave. Svrha je ovoj knjižici da u ruka- 
ma Hrvata Katolika ostane mali pisani životni put Ste- 
pinčev. Neka ova knjižica bude nadahnuće svima nama, 
a posebno mlađima među nama, da imamo velikana u 
koga je vrijedno se ugledati i poći njegovim putem. 
Premalo je uzora danas na vidiku, a previše loših pri- 
mjera. Stepinac je veliki uzor Božjega Čovjeka, Dobroga 
Pastira i pravoga rodoljuba. Kada budu živjeli među na- 
ma vani i u domovini hiljade Stepinaca onda tek može- 
mo gledati vedro u svoju osobnu i narodnu budućnost. 


HE. 


ŽIVOTNI PUT ALOJZIJA STEPINCA 


Alojzije Stepinac se rodio u selu Brezarići, blizu Kra- 
šića kod Zagreba 8. svibnja 1898. od seljačkih roditelja. 
Barbare i Josipa. Oboje su bili marljivi i pobožni te dali 
sve od sebe za svoje dvanaestero djece. Alojzije je bio 
osmo dijete. Pučku je školu završio u Krašiću, a srednju 
u Zagrebu, koju je završio u g. 1916., usred I. Svjetskoga 
Rata. Pozvan u Austro-ugarsku vojsku, poslan je najpri- 
je u Rijeku u školu za pričuvne časnike, a odanle u 
Karlovac i doskora, te iste godine, na talijanski front. 
Ondje se borio u 1917. i 1918. godini. Pred kraj rata ga 
zarobiše Talijani. 

U ono se vrijeme već rušila Austro-ugarska monarhija. 
Jugoslavenski Odbor, sastavljen ponajviše od hrvatskih 
političkih izbjeglica — sa zadaćom, da hrvatske i sloven- 
ske zemlje ujedini s kraljevinom Srbijom na temelju 
ravnopravnosti — pozivao je hrvatske ratne zarobljenike 
u Italiji, da stupe u “Jugoslavenski dobrovoljački kor- 
pus", kasnije preimenovan “Jugoslavenska legija". Me- 
đu dobrovoljcima se nalazio i dvadeset-godišnji potpo- 
ručnik Stepinac. Time se oslobodio logora ratnih za- 
robljenika i pokušao pomoći svoj narod u budućoj rav- 
nopravnoj državi Južnih Slavena. Stepinčeva jedinica je 
stigla u Solun u prosincu 1918. Iz Soluna je poslan u 
Macedoniju, gdje je služio sve do lipnja 1919. godine, 
kad se povratio kući. 

Na povratku u Hrvatsku se upisao na Poljodjelski fa- 
kultet Zagrebačkoga Sveučilišta. Ova je odluka iznena- 

dila njegova oca, a još više njegovu majku, koja je usrd- 
no molila, da vidi sina kao svećenika. Bilo je, možda, i 
Alojziju teško pri duši, ali je njegove planove da posta- 
ne svećenik razorio sastanak s jednim otpalim svećeni- 
kom na talijanskom bojištu. Strahovao je, da ne će biti 
vrijedan velikoga poziva. Ono je vrijeme, kada nije bilo 
škole, provodio u rodnoj kući. U jeseni 1924. godine, 
kad je poziv za svećenika postao jasan i snažan u njego- 
voj duši, prekida studije, oprašta se sa svojom djevoj- 
kom i roditeljima te stupa u nadbiskupsko svećeničko 
sjemenište u Zagrebu. Iste je godine poslan u Rim, gdje 
je na sveučilištu Gregoriani — šest godina kasnije — 
svršio doktorat iz filozofije i teologije. Na 26. listopada 
1950., na blagdan Krista Kralja, ređen je u Rimu za 
svećenika. 

Mladi svećenik Stepinac se povratio u domovinu 1981. 
godine te je dodijeljen nadbiskupu Antunu Baueru kao 
predvodnik ceremonija i ujedno upućen na rad u nad- 
biskupsku kancelariju. Njega su ipak trajno privlačili 
oni najmanji i najzapušteniji. U ono je vrijeme bio vje- 
rovjesnikom radnika na zagrebačkoj periferiji. U vezi 
s tim radom, osnovao je “Karitas Nadbiskupije Zagre- 
bačke", da duhovno i tvarno pomaže radnike i njihove 
obitelji. 

Na 28. svibnja 1934. imenovan je zagrebačkim nad- 
biskupom-pomoćnikom s pravom nasljedstva po smrti 
nadbiskupa Antuna Bauera. Ovaj je izbor iznenadio 
mnoge, a možda najviše, mladog, mršavog, bljedolikog 
Stepinca, koji nije ni izdaleka bio poznat niti priznat, 
kao mnogi stariji i zaslužni svećenici zagrebačke nadbi- 
skupije. U poniznosti napisao je Stepinac u svojoj oporu- 


G 


ci od 28. svibnja 1957. “Ako ja sebe danas, poslije svega 
onoga, što se je dogodilo, pitam, zašto je Gospodin baš 
meni ovu službu odredio, morao bih tražiti odgovor u 
riječima sv. Pavla Korinćanina: “Nego, što je Judo pred 
svijetom, izabra Bog, da posrami mudre, i što je slabo 
pred svijetom, izabra Bog, da posrami jake, i što je ne 
plemenito pred svijetom i prezreno, izabra Bog, i ono, 
što nije, da uništi ono što jest, da se nijedan čovjek ne 
može hvaliti pred Bogom" (1. Kor. 1, 27.—29). 

Zaređen je za biskupa 24. lipnja iste godine. Bilo mv 
je 36. godina, te je bio najmlađi nadbiskup na svijetu. 

Kao nadbiskup-koadjutor Stepinac se posebno brinuo, 
da osnuje nove župe po zagrebačkim periferijama i u 
samom gradu. Zagreb se naglo razvijao pa su čitavi pre 
djeli bili bez crkve. Tako je po periferiji podigao sedam 
novih crkava kako slijede: u Maksimiru, župa sv. Jero- 
nima, na Kanalu, župa sv. Obitelji, u Trnju, župa Krista 
Kralja, na Miramarskoj cesti, župa sv. Terezije od Malo- 
ga Isusa, na Trešnjevki, župa sv. Josipa, na Selskoj cesti, 
župa Bl. Marka Križevčanina, u Kustošiji, župa Bl. Ni- 
kole Tavelića. 

U samom gradu je podignuo na Krešimirovom trgv 
Župu sv. Pavla, otvorio župe u dvije velike bolnice, onu 
Presvetog Srca Isusova u bolnici Sestara Milosrdnica na 
vinogradskoj Cesti i župu Svete Barbare u Zakladnoj 
bolnici na Rebru. Dvije nove župe u gradu je povjerio 
redovnicima: župu sv. Franje Ksaverskoga Ocima Tre 
ćorecima na Ksaverskoj cesti i župu Gospe Lurdske O- 
cima Franjevcima u Zvonimirovoj ulici. 

U okolići Zagreba otvorio je župu sv. Mihovila Arhan- 
đela u Dubravi i predao ju Ocima Kapucinima na upra 

vu, u Rudešu župu sv. Ane, u Podsusedu sv. Ivana Boska 
i predao ju na upravu Ocima Saležijancima, a u bolnici 
u Vrapču osnovao župu Presvetog Srca Isusova. 

Osobno je posjećivao gradilišta novih župa, osobno 
sakupljao milodare od naroda, poticao na ustrajnost do 
sretnog završetka gradnje i posvećivao nove crkve. 

U g. 1937. nadbiskup Stepinac je vodio hrvatske hodo- 
časnike u Svetu Zemlju na posvetu oltara bl. Nikole 
Tavelića u Jeruzalemu. Ondje se s hodočasnicima našao 
najprije na Golgoti i na mjestu Uskrsnuća, gdje je odr- 
žao hodočasnicima zanosnu propovijed. 23. srpnja, u pe- 
tak, u tri sata popodne, po žegi stavlja na sebe povelik 
drven križ, nosi ga istim smijerom kojim je nekoć Isus 
nosio križ i obavlja s hodočasnicima pobožnost Križnoga 
Puta. Dana 25. srpnja je posvetio oltar Bl. Nikole Tave- 
lića. 

Sve onamo od 1934. pa do kraja rata nadbiskup Ste- 
pinac odlazi s hodočasnicima pješice na Mariju Bistri- 
cu, gdje bi održao propovijed i satima ispovijedao vjer- 
nike. Hrvati su pod njegovim vodstvom zavolili svetište 
Marije Bistrice kao svoj narodni Lurd. Nadbiskup je 
htio, da Hrvati budu ponosni svetištem i nebeska Maj- 
ka zadovoljna svojim domom pa se dao na velike rado- 
ve ne samo da obnovi Svetište nego da ga i proširi i posa- 
vremeni. Najprije je odlučio podići Križni Put po bri- 
jegu iznad Svetišta. Uspio je postaviti četiri postaje s li- 
kovima u naravnoj veličini isklesanim u kararskom mra- 
moru. Rat je spriječio daljnje dopremanje postaja iz 
Italije. Radovi na obnovi ponutrice velike bazilike bili 
su u punom jeku, kada je rat buknuo i spriječio daljnje 
radove. Planovi za uređenje Hrvatskoga Lurda u Hrvat- 

skom Zagorju bili su veliki, ali ostadoše na papiru radi 
rata i poslijeratnih prilika. Evo opisa tih planova: “Na- 
tječaj za sreditbenu osnovu predviđa rješenje problema 
nove velike crkve, izgradnju samostana (za Pavline), iz- 
gradnju kapelice otajstva sv. krunice, izgradnju oltara 
za crkvene obrede pod vedrim nebom, izgradnju ljetne 
pozornice, prenoćišta, kako to traži hrvatski Lurd". (Ka- 
tolički List, 11. svibnja 1944. br. 19.). 

Kad je na 7. prosinca 1937. godine umro zagrebački 
nadbiskup dr. Antun Bauer, nadbiskup Stepinac ga je 
naslijedio u upravi prostrane nadbiskupije, te ujedno 
postao metropolitom i predsjednikom biskupskih kon- 
ferencija. U to vrijeme ličnost borca i branioca Božjih 
prava dobiva određene crte. Njegov značaj se preka- 
lio onamo od ratnih borba u mladim danima do javnih 
nastupa u godinama biskupske službe. Kada je preuzeo 
upravu zagrebačke nadbiskupije rekao je, u svom pr- 
vom govoru pred prvosto!'nim kaptolom, i ovo: “A sa- 
da, gospodo i braćo, imate pred sobom novoga pastira. 
Pastira, koji je potpuno svijestan svojih staboća i težine 
bremena, koje pada na njegova leđa . . . Ali taj je pastir 
upravo i uzeo za životno geslo riječ psalmiste: “In te Do- 
mine speravi!'. Ove četiri godine biskupske službe poka- 
zale su mi dovoljno, kako je trnovit put, kojim mora 
da stupa katolički biskup. Ja sam se uzdao u Gospodina 
i nisam klonuo, nego sam se još više učvrstio u vjeri i u 
pouzdanju u Boga svemogućema, kao što i željezo posta- 
je čvršće, što se više lupa po njemu. što više budu rasle 
nevolje, to više će u buduće rasti moje pouzdanje, da ću 
uz Božju pomoć proći sretno sa svojim stadom kroz sve 
bure i oluje, koje nas čekaju, jer “nema slave do li Križa 


Kristova“. (Katolički List, Zagreb, 11. prosinca 1937., br, 
51.). 

eđ čelu nadbiskupije razvio je živu Katoličku Akciju, 
da odgoji katolički laikat u suvremenom duhu, a poseb- 
no, da ih spremi, da vide i pobijaju zablude nacizma i 
komunizma. Qno su bile godine katoličkih socijalnih 
tjedana, narodnih i pokrajinskih euharistijskih kongre- 
sa, razgranjenog pokreta duhovnih vježbi, pučkih misi- 
ja. konferencija po zagrebačkim crkvama za inteligenci- 
ju, te moderno organiziranog katoličkog Karitasa, koji 
je on pred više godina osnovao. Ono su bile godine vrlo 
razvijene katoličke štampe, jednoga dnevnika, 29 tjed- 
nika, 10 po!umjesečnika, 83 mjesečnika, 9 dvomjesečni- 
ka, 4 tromjesečnika. Društvo sv. Jeronima je iz Zagre- 
ba vršilo snažan utjecaj na vjeru i kulturu hrvatskoga 
sela, dok su brojne katoličke naklade u Zagrebu tiskale 
najbolje knjige iz stranih katoličkih književnosti i nau- 
ke. I bogoslovna znanost je onda kod nas bila na putu 
većih dosega. 

Mlado pokoljenje sveučilištaraca u tridesetim godina- 
ma je odbacilo kraljevsku Jugoslaviju i spremalo progla- 
šenje hrvatske države. Prvenstvo nacionalne borbe je bi- 
lo onda potisnulo vjerski elemenat u pozadinu, pa je Ka- 
tolička akcija, usporedo s “Domagojem" i “Velikim Kri- 
žarskim Bratstvom" na Sveučilištu u Zagrebu postigla 
veoma skromne rezultate. Ali ondašnja je mladež voljela 
neustrašivog nadpastira koji je teško zamjerio Beogra- 
du, da je plemeniti ideal ujedinjenja Južnih Slavena iz- 
dao, pretvorivši Jugoslaviju u proširenu Srbiju, a Hr- 
vatsku u bespravnu koloniju. 

Kada je u godini 1941. buknuo rat između Njemačke i 

Jugoslavije te se Jugoslavija raspala u desetak dana pod 
moćnim udarcima njemačkih divizija, a pukovnik Slav- 
ko Kvaternik proglasio Nezavisnu Državu Hrvatsku 10. 
travnja iste godine, Stepinac je stao na stranu ogromne 
većine svoga naroda koji je i takav izlaz iz jugoslavenske 
tamnice primio oduševljeno. On je u poslanici od 28. 
travnja 1941. pozdravio proglašenje hrvatske države i 
zazvao na nju i na njezina poglavara Božji blagoslov. Ali 
je tražio od novih upravljača sudbinom hrvatskog naro- 
da, da u temelje nove države stave Božji zakon i Njegove 
Zapovijedi. Na toj liniji je on ostao nepokolebiv čitavi 
rat. Žato se već rano stao razilaziti u pogledima s ustaš- 
kim najvišim dužnosnicima. Zato se u katedrali obarao 
na nacizam i fašizam i rasistička nedjela. Osuđivao je 
masovne odmazde, sustav taoca, pa osvete i divljanje gra- 
đanskoga rata koji je bjesnio hrvatskim zemljama skoro 
čitavoga rata. Bio je odlučan protiv prisilnoga katoliče- 
nja pravoslavaca te njima, Židovima i progonjenim Slo- 
vencima postao pravi otac i zaštitnik. 

Stepinac se brinuo u prvom redu za vječno dobro svo- 
ga naroda. U pogledu države, tog davnog prava, koga se 
Hrvati nikada nijesu odrekli, on slijedi volju naroda. U 
svom govoru na sudu on veli: “Hrvaski se je narod ple- 
biscitarno izjasnio za Hrvatsku Državu i ja bih bio niš- 
tarija, kad ne bih osjetio bilo hrvatskog naroda, koji je 
bio rob u bivšoj Jugoslaviji". ) 'adbiskup se politikom 
ne bavi, njegova je velika briga duhovno dobro vjernika, 
ali on voli svoj narod i poštuje njegovu volju; to mu 
diktira kršćanska ljubav. 

Nadbiskup se najviše odlikovao baš u kršćanskoj dje- 
iotvornoj ljubavi prema narodu u ratu. Brinuo se za is- 

hranu nekih 7.000 djece, bez razlike vjere i narodnosti, 
iz krajeva opustošenih ratom. štitio je, skrivao i najve- 
ćim dijelom sakupljao Židove i hrvaske pravoslavce u 
Iezovici, da ih odanle šalje u slobodni svijet preko cr- 
kvenih veza. Od župnika po Slavoniji sakuplja hranu 
koju šalje u potrebne krajeve Hrvatske. Tako je u g. 
1943. poslao 43 vagona hrane u Dalmaciju. Ujedno se 
brinuo za kolonizaciju naroda iz Dalmacije i Hercego- 
vine po Slavoniji. Dočekivao je očinski te smještao po žu- 
pama izbjegle s'ovenske svećenike. 

Kada je 22. veljače 1944. istočni dio Zagreba bio bom- 
bardiran, Nadbiskup osobno obilazi postradale, tješi i 

že, dok odbori Karitasa organiziraju njegovu po- 
moć od 1,000.000 kuna onima najteže pogođenim. Nad 
ruševinama dominikanskoga samostana u Maksimiru, u 
kojima je poginulo sedam svećenika, jedan brat surad- 
nik i jedan trećoredac te ranjeno pet svećenika (među 
njima i pisac ovih redaka), stajao je bljedoliki Stepinac, 
rješio nas mirom sveca i proroka govoreći: “Iz ovih će 
ruševina niknuti nove stabljike". Danas je samostan po- 
novo sagrađen, sada se upravo gradi velika crkva, oko 
koje gravitira oko 40.000 vjernika, a u samostanu se tri- 
desetak mladih dominikanaca bogoslova sprema na rad 
za narod. 

Poznata je Stepinčeva ljubav prema redovnicima i re- 
dovnicama. Njihov je rad bio dosegao zamjernu visinu 
usred ratnih prilika u Zagrebu i okolici pod njegovim 
vodstvom, zaštitom i blagoslovom. Onda su u samom 
gradu radili živo među narodom Franjevci na Kaptolu 
i u Zvonimirovoj ulici te Isusovci u Palmotićevoj ulici. 
Na istočnoj periferiji grada djeluju Dominikanci i Ka- 

pucini, na sjevernoj 'Trećoreci i Isusovci, na zapadnoj 
Konventualci, na jugozapadnoj Salezijanci. “U Zagrebu 
ima 13 samostana i kuća te u pet redovničkih župa djelu- 
je 120 redovnika-svećenika, od kojih je dvadeset stalnih 
kateheta, te oko 90 braćelaika prema od prilike 130 
djelatnih svjetovnih svećenika . . . Časne sestre svih druž- 
ba ukupno ih ima u Zagrebu 1300 sestara u 59 kuća." 
Na istom mjestu se nižu djelatnosti redovnika i redov- 
nica u ono doba. “Redovnici u Zagrebu vode dvije gim- 
nazije, imaju dvije tiskare, izdaju jedan znanstveni časo- 
pis i jedan za askezu, i jedno propovjedničko glasilo i 
devet glasnika; vode duhovne vježbe u Zagrebu i pokra- 
jini, trećoredski pokret, Marijine kongregacije, aposto- 
lat molitve, kruničarski pokret, počasnu stražu i pučke 
misije. Dvojica predaju na teološkom fakultetu. “Redov- 
nice" drže i vode slijedeće ustanove: 1 realnu gimnaziju, 
jednu učiteljsku školu, 1 građansku školu, I pučku ško- 
iu, 1 domaćinsku školu, 1 djevojačku stručnu školu, 1 
dom za zatvorene duhovne vježbe, 5 obdaništa, 3 dječja 
zabavišta, 6 dječjih skloništa, 4 sirotišta, 1 dječji ambu- 
latorij, 1 dječji zavod, 7 konvikata i internata, 2 zavoda, 
8 doma, 1 gradsko sabiralište, 2 ubožnice, 3 pensionata, 
1! bolnica, klinika i sanatorija, 2 bolničarske škole, 1 
ustanovu za privatnu njegu bolesnika, 5 mensa, 9 kuhi- 
nja i kućanstva, te izdaju jedan glasnik. U samim zagre- 
bačkim bolnicama zaposlene su njegom bolesnika 652 
sestre." (Katolički List, br. 25, Zagreb 1944, str. 304). 
Jedan samostan bosonogih Karmelitanki bio je poseb- 
no mio Nadbiskupu. Sam je doveo sestre, uveo ih u dom 
na nadbiskupskom imanju u Brezovici, sam se često ona- 
mo navraćao, da se uvjeri, imaju li potrebne stvari i da 

mladoj zajednici postavi čvrste duhovne temelje. Svrha 
mu je bila stvoriti hrvatski Karmel iz kojega će se ne- 
prestano dizati molitve za hrvatski narod, a posebno za 
njegove svećenike. U maloj i neobično skromnoj sobici 
kod ulaza u samostan odsjedao je umorni Nadbiskup, 
kadagod bi se onamo navratio, da se tjelesno i duhovno 
odmori i osnaži. 

Krajem rata, u svibnju 1945., dok se hrvatska vojska 
povlačila prema Austriji, a s njom i razmjerno veliki 
broj pučanstva, stvorena je nova, Titova, komunistička 
Jugoslavija. Rodila se u krvi pobijenih Hrvata, ponajvi- 
še mladeži, koji su bez suda strijeljani i pobacani u 
skupne grobove po Sloveniji, Hrvatskoj i Srbiji, u mu- 
kama tisuća gonjenih u kolonoma smrti od Bleiburga 
do rumunjske granice, i gradila se na imanju i prisilnom 
radu svih koji su posjedovali nešto u srcu, glavi ili dže- 
Pu. Svi su ti, proglašeni neprijateljima “naroda' i posla- 
ni u tamnice i logore koji su se stalno proširivali u ne- 
sretnoj zemlji Hrvata. Strahote nijesu jenjavale sve do 
prekida Titova s Moskvom, kada je Partija morala čisti- 
ti svoje redove od Staljinovaca odnosno kominformova- 
ca. 
Nadbiskup je opet digao glas protesta, i pri sastanku 
sa Titom u lipnju g. 1945. upozorio ga, da smiri izmu- 
čeni narod i stvori osjećaj sigurnosti u zemlji, ako želi, 
da narod sudjeluje u izgradnji porušene zemlje. Zalu- 
du je govorio. Tito je već bio osjetio slast vlasti, a kao 
izgrađeni komunist znao je dobro, da novo socijalističko 
društvo može rasti samo na grobovima protivnika, na 
ruševinama stare “buržujske" civilizacije i na novim 
pokoljenjima, odgojenim isključivo u komunističkoj 

školi. Zato je upravo Crkvi navjestio rat do istrebljenja. 

Katoličke škole su zatvorene, katolička društva nesta- 
la, katolička štampa zabranjena, a Marxova nauka zami- 
jenjenila je katekizam u školama. Crkvi su oteta sva dob- 
ra, da je se načini prosjakinjom, ovisnom od mrvica ko- 
je će joj režim dobacivati, ako bude surađivala. Stepinac 
nastavlja, kao duhovni predvodnik svoga naroda, u svo- 
jim govorima naglasivati vječna načela Evanđelja i uda- 
rati na sva zlodjela nove vlasti. On i novu vlast prihvaća, 
ne kao izraz volje svoga naroda, nego kao nuždu što su 
je Saveznici natovarili Hrvatima bez njihova pristanka. 
Ali zlodjela, a posebno pokolj i mučenje stotine hiljada 
hrvatskih vojnika gonjenih od Bleiburga sve do Mace- 
donije i do rumunjske granice, pa ubijanje i mučenje 
nedužnoga svijeta i stotine svećenika je zločin što u nebo 
vapije. Stepinac to jasno i glasno stavlja pred nove gospo- 
dare u Zagrebu. Navest ćemo izvadak iz opširnoga pisma 
koje je Nadbiskup uputio Dru Vladimiru Bakariću, on- 
dašnjem predsjedniku narodne republike Hrvatske. Pi- 
smo crta progon Katoličke Crkve u Novoj Jugoslaviji. 
Pisano je 21. srpnja 1945., dakle nepunih tri mjeseca po 
dolasku komunista na vlast, u kome razdoblju je čitav 
hrvatski narod proglašen zločinačkim narodom, stavljen 
na optuženičku klupu i čekao danju i noću smrt. U tim 
apokaliptičkim danima čuo se opet, kao i u ratu, glasni 
protest Stepinca. On piše: “Gospodine predsjedniče! 
Kada se uzme u obzir sve što sam rekao o djelatnosti 
vojnih sudova protiv svećenika; kada opet čitamo popis 
svećenika osuđenih na smrt; kada se uzme u obzir veliki 
broj svećenika u zatvoru; kada se iz dana u dan ponav- 
ljaju napadaji protiv klera, koji je nazivan “reakcionar- 

nim", što u sadašnjem riječniku znači ozloglašavanje i 
postavljanje izvan zakona; kada se stvarno prosudi polo- 
žaj Crkve u današnjim školama: kada se sjetimo, da su 
gotovo sve crkvene zgrade, kao škole i sjemeništa, upo- 
trebljene za svjetovne svrhe; kada je, k tomu, dokazano, 
da je katolička štampa u Hrvatskoj praktično uništena; 
kada se zna, da su u katoličkim ustanovama imenovani 
nastavnici koji u razredima napadaju izravno načela ka- 
toličkoga odgoja; nije li onda ispravno zaključiti, da je 
Crkva u Hrvatskoj progonjena?" (Richard Pattee. The 
Case of Cardinal Stepinac. Milwaukee: The Bruce Pub- 
lishing Company, 1953. Document LXVI, str. 436. Gor- 
pji je navod preveden iz engleskoga prijevoda. Opaska 
pisca). 
Stepinac je nastavio dizati glas u obranu progonjene 
Crkve i naroda zastrašena, utamničena i desetkovana. On 


šila njegova osobna sudbina. 

Koje čudo, da je Stepinac postao jedina nada Hrvati- 
ma, neizabrani vođa, u koga su se slile sve nade poniže- 
nih i progonjenih Hrvata. Partija je pratila taj razvoj 
izbliza. Mada je bila svijesna njegove moći u narodu, 
smatrala je, da mora riskirati, jer je Stepinac postao 0- 
pasan interesima Partije i “revolucije". Na 18. rujna 
1946. Stepinac je zatvoren, 24. rujna optužen i već 30. 

rujna izveden pred Vrhovni sud Hrvatske, kome je pred- 
sjedao dr. Žarko Vimpulšek, predsjednik Vijeća Vrhowv- 
nog Suda Narodne Republike Hrvatske te dva člana tog 
Vijeća, dr. Ante Cireneo i dr. Ivan Poldrugač. Dr. Jakov 
Blažević je bio javni tužilac. 

Optužnica ga je teretila zbog suradnje s neprijateljem 
u ratu, s Nijemcima i Talijanima; zbog suradnje s U- 
staškim režimom; zbog katoličenja pravoslavaca, zbog 
katoličke štampe koja da je sa simpatijama pisala o ustaš- 
kom režimu; zbog vojnog vikarijata, kojim se brinuo, da 
hrvatska vojska imade dovoljno vojnih svećenika, a po 
optužnici je i to “kolaboracija s okupatorom". Odvjet- 
nici dr. Ivo Politeo i dr. Natko Katičić opovrgli su ove 
optužbe, a Stepinčev govor u sudnici izrečen 3. listopada 
ušao je u povijest kao dokumenat savjesti slobodnoga 
čovječanstva protiv tiranije. Na 11. listopada 1946. osu- 
đen je na 16 godina prisilnoga rada i pet godina gubitka 
građanskih prava i zapljene imovine. Zatim je poslan u 
zloglasnu tamnicu Lepoglavu na odsluženje roka. 

Pet je godina Božji borac proveo u Lepoglavi. Poslije 
prekida s Moskvom u g. 1948. Titov je režim danomice 
postajao sve ovisniji od američke pomoći. Američani su 
pitanje Nadbiskupa počesto postavljali na stol pred svoje 
nove štićenike. Svjetsko javno mišljenje je, skoro bez iz- 
nimke, osudilo nečovječni postupak i nepravdu učinje- 
nu Stepincu. Pod tim pritiskom Partija je u 1951. godi- 
ni smatrala, da je uputnije popustiti. Stepinac je pušten 
iz zatvora i zatočen u Krašiću, da ondje završi preostali 
dio kazne. Tito mu je ponudio s'obodu pod uvjetom, 
da napusti zemlju. Stepinac nije nikada htio na to pri- 
stati. Ostao je sa svojim narodom, da s njim dijeli zlo i 

dobro. U molitvi i patnji provodio je dane, mjesece i go- 
dine u svom Krašiću, gdje ga je narod volio kao pravog 
sina. Strani posjetnici, novinari i pisci su se morali na 
svoje oči uvjeriti, kako je Partija budno stražila stražu 
oko krašičkoga zatočenika. Pa ipak su poneki uspjeli, da 
mu se približe. I te rijetke njegove krašićke izjave poka- 
zuju, da je ostao na liniji svoje misije nepokolebiv do 
kraja. Tražio je prava Crkve koja su joj oduzeli u krva- 
vim poslijeratnim godinama. , 

Papa Pijo XII. je imenovao nenazočnoga nadbisku- 
pa Stepinca kardinalom Katoličke Crkve na 29. stude- 
noga 1952., a svečano proglasio u konsistoriju na 12. si- 
ječnja 1953. Pijo XII. je bio osobni prijatelj Stepinčev. 
On je trpio neobično mnogo zbog progona Stepinca. O- 
vim činom je htio ukazati pred svijetom da poštuje i kla- 
nja se pred Stepinčevom žrtvom. Ovo je imenovanje pro- 
uzročilo veliku radost u svijetu, a posebno u patničkoj 
Hrvatskoj. Ali je razbjesnilo Partiju, pa je Jugoslavija 
prekinula diplomatske odnose s Vatikanom. Stepinac ni- 
je nikada stavio na sebe kardinalskoga ruha. Nije nika- 
da ni pokušao otići u Rim, da ga preuzme, mada ga je 
pozivao Pijo XII. On je skromno, ali odlučno odbio taj 
poziv. Znao je vrlo dobro, da se više nikada ne bi smio 
povratiti u domovinu. A on je htio biti sa svojim naro- 
dom u danima velike kušnje. 

Na povratku iz Lepoglave Stepinčevo se zdravlje po- 
čelo naglo rušiti. Imao je trombozu u lijevoj nozi, krv 
se ondje zaustavljala, što mu je uzrokovalo teške muke 
pri pokretu, a pogotovo pri hodu. Imao je suvišak crve- 
nih tjelešaca u krvnom sustavu (polycytemia). Dva su a- 
merička liječnika specijalista letjeli u Krašić u godini 

1953., da ga liječe radioaktivnom supstancijom, koju je 
dodijelila Američka Komisija za Atomsku Energiju na 
molbu nadbiskupa Hurley, iz Floride, koji je bio vati- 
kanski predstavnik u Jugoslaviji poslije rata te prisu- 
stvovao osobno procesu protiv Nadbiskupa Stepinca u 
g. 1946. Jedan od dvojice liječnika, Dr. John Ružić, bio 
je hrvatskoga podrijetla. 

Ograničeno kretanje zbog posvudašnje policije, pa ma: 
njak bolničke njege, pa moralne patnje dogorijevale su 
Stepinčev život usprkos ljudskih pokušaja da ga spase. 
Krašićki župnik, sada također pokojni Josip Vraneković, 
opisao je zadnje dane Stepinca, koji je poput Pravednika 
trpio do kraja, a da se nije tužio. (Vidi Nova Hrvaiska, 
London, travnja 1960. Posebno izdanje). 28. svibnja 
1957. Kardinal je napisao duhovnu oporuku svome na- 
rodu, potičući ga, da ostane postojan u vjeri u Boga, u 
Isusa Krista i u Katoličku Crkvu. 

Umro je svetački 10. veljače 1960., u 2:15 poslije pod- 
ne, u župnom stanu u Krašiću. Pokopan je u zagrebač- 
koj Katedrali, iza glavnoga oltara, 13. veljače uz ogrom- 
no učešće svećenstva i naroda sa svih strana Hrvatske. 
U Zagreb mu nijesu dali živome. Vratio se onamo u li- 
jesu na leđima naroda, koji ga je ljubio kao svoga oca 
i poštivao kao svoga sveca. 

Ondje počiva izmoreno tijelo Stepinčevo i čeka na us- 
krsnuće; ondje živi neslomljeni duh Stepinčev. Ondje 
tisuće Hrvata pale svijeće te polažu cvijeće na njegov 
grob, i mole ne za njega, nego se mole njemu. Papa Ivan 
XXIII. je prigodom Stepinčeve smrti izrekao značajne 
riječi: “Molimo se za proslavljenje njegova izabranoga 
duha . . ." Hoćemo li biti sretni ugledati našega velikana 

proglašena svetim? Molimo se i slijedimo njegov pri- 
mjer, ponavljao je Pijo XII. kao i Ivan XXIII. 

Kad je Stepinac ispustio svoju plemenitu dušu, svjet: 
ska je štampa, katolička i nekatolička, istaknula živim 
riječima njegov herojski lik. Jasno je bilo, da je on ho- 
dao stazom proroka i preteča koji su se usuđivali otvore- 
no reći istinu onima koji istinu mrze. Ostao je vjeran 
vječnim načelima svoje vjere do zadnjega daha. Postao 
je time uzor i nadahnuće svome narodu i čitavome svije- 
tu. On je pokazao, da se duh ne može sputati tvarnom, 
silom te da ne treba strepiti pred onima koji mogu mu- 
čiti i ubiti samo smrtno tijelo. 

Otkuda Stepincu tolika snaga? On je tajnu svoga ži- 
vota sažeo u svojoj biskupskoj lozinci: “Bože moj, u te- 
be se uzdam! Ne daj da se ikada osramotim!" Stepinčeva 
nada, koja je ostala živa usprkos svake ljudske nade, bila 
je nadahnuta odozgo. Kršćanska nada je u njemu nicala 
iz njegove žive vjere. A svjetlo vjere je u njemu odraža- 
valo žar negove velike ljubavi prema Bogu i bližnjemu. 

